PATVIRTINTA

Šiaulių Didždvario gimnazijos

direktoriaus 2018-09-04

įsakymu Nr. V-68

**ŠIAULIŲ DIDŽDVARIO GIMNAZIJOS**

**UGDYMO KARJERAI PASLAUGŲ TEIKIMO**

**TVARKOS APRAŠAS**

1. **BENDROSIOS NUOSTATOS**
2. Ugdymo karjerai tvarkos aprašas (toliau – Aprašas) nustato ugdymo karjerai paslaugų teikimo tvarką gimnazijoje, atsakingus už ugdymo karjerai paslaugų teikimą asmenis ir jų funkcijas, ugdymo karjerai paslaugų teikimo tvarką ir ugdymo karjerai komandos veiklos koordinavimą.
3. Aprašas parengtas ir ugdymas karjerai gimnazijoje vykdomas vadovaujantis Lietuvos Respublikos švietimo įstatymo pakeitimo įstatymu (Žin., 2011, Nr. 38-1804), Profesinio mokymo įstatymu (Žin., 2007, Nr. 43-1627), Lietuvos Respublikos švietimo ir mokslo ministro 2011 liepos 21 d. įsakymu Nr. V-1392 „Dėl Lietuvos Respublikos švietimo ir mokslo ministro 2006 m. birželio 30 d. įsakymo Nr. ISAK-1387 „Dėl vidurinio ugdymo programos aprašo patvirtinimo“ pakeitimo“ (Žin., 2011, Nr. 97-4599), Lietuvos Respublikos švietimo ir mokslo ministro ir Lietuvos respublikos socialinės apsaugos ir darbo ministro 2012 m. liepos 4 d. įsakymu Nr. V-1090/A1-314 „Dėl Profesinio orientavimo vykdymo tvarkos aprašo patvirtinimo“ (Žin., 2012, Nr. 82-4284), Lietuvos Respublikos švietimo ir mokslo ministro 2014 m. sausio 15 d. įsakymu Nr. V-72 „Dėl Ugdymo karjerai programos patvirtinimo“ (TAR, 2014, Nr. 2014-04888) ir kitais galiojančiais teisės aktais bei gimnazijos darbo tvarką reglamentuojančiais dokumentais.
4. Ugdymo karjerai tikslas – sudaryti sąlygas mokiniams ugdytis karjeros kompetencijas, būtinas sėkmingam mokymosi krypties, profesijos ir/ar darbinės veiklos pasirinkimui, perėjimui iš mokymo aplinkos į darbinę aplinką, tolesnei profesinei raidai ir mokymuisi visą gyvenimą.
5. Siekiama, kad mokiniai:
   1. pažintų karjerai svarbias asmenybės charakteristikas, socialinę aplinką ir socialinių vaidmenų įvairovę;
   2. rastų ir efektyviai naudotų karjeros informaciją bei pasinaudotų mokymosi visą gyvenimą galimybėmis;
   3. remdamiesi išsamiu savęs ir darbo pasaulio pažinimu, priimtų adekvačius karjeros sprendimus;
   4. remdamiesi asmenine ateities vizija, keltų karjeros tikslus, sudarytų ir nuolat atnaujintų karjeros planą;
   5. mokymosi ir laisvalaikio veiklose taikytų ir tobulintų karjerai svarbiausias bendrąsias kompetencijas;
   6. būtų pasirengę sėkmingai pereiti į kitą karjeros (mokymosi ar darbo) aplinką.
6. Apraše vartojamos sąvokos:
   1. ugdymas karjerai – tai veikla, apimanti žinių apie švietimo sistemą (priėmimo taisykles ir mokymosi sąlygas, studijų programas, jų turinį, trukmę, formas ir kt.), specialybių ir profesijų pažinimą (turinį, ypatumus ir reikalavimus), darbo rinką (profesijų pasaulį, darbo jėgos paklausą ir pasiūlą bei kt.) ir profesinės karjeros galimybių teikimas;
   2. karjeros centras – vieta, kur mokiniams, jų tėvams (globėjams, rūpintojams), mokytojams yra teikiamos ugdymo karjerai paslaugos;
   3. ugdymo karjerai darbo grupė – grupė, kuri organizuoja ugdymą karjerai ir jo sklaidą gimnazijoje;
   4. ugdymo karjerai pagalba– tai pagalba mokiniams ir/ar jų tėvams (globėjams, rūpintojams) renkantis mokymosi kryptį ar profesiją atsižvelgiant į jų individualias savybes (interesus, gebėjimus, polinkius), konkrečių profesijų ypatumus bei mokymosi, studijų ir darbo galimybes.
7. Ugdymo karjerai darbo grupės uždaviniai:
   1. teikti rekomendacijas kuratoriams, mokytojams ir kitiems gimnazijos darbuotojams dėl ugdymo karjerai temų įtraukimo į ugdymo turinį;
   2. organizuoti individualias ir/ar grupines konsultacijas mokiniams ir/ar jų tėvams (globėjams, rūpintojams) ugdymo karjerai klausimais;
   3. analizuoti ir įvertinti individualias mokinių karjeros galimybes, padėti priimti motyvuotą sprendimą dėl tinkamumo konkrečiai profesijos sričiai;
   4. kaupti ir nuolat atnaujinti informaciją apie darbo rinką;
   5. organizuoti įvairias veiklas, susijusias su karjeros pažinimu (išvykas, susitikimus su įvairių sričių specialistais ir pan.);
   6. nuolat tobulinti dalykines kompetencijas, padedančias tinkamai konsultuoti mokinius, jų tėvus (globėjus, rūpintojus), mokytojus ugdymo karjerai klausimais.
8. **ATSAKINGI ASMENYS IR JŲ FUNKCIJOS**
9. Kartą per dvejus metus gimnazijoje sudaroma ugdymo karjerai darbo grupė (toliau – grupė). Grupės sudėtį įsakymu tvirtina gimnazijos direktorius.
10. Grupė:
    1. remdamasi Lietuvos Respublikos švietimo ir mokslo ministro patvirtintais ugdymo karjerai dokumentais, rengia veiklos planą ir integruoja numatytas veiklas į gimnazijos ugdymo turinį;
    2. atsako už ugdymo karjerai sklaidą gimnazijoje ir už jos ribų;
    3. bendradarbiauja su ugdymą karjerai teikiančiomis organizacijomis;
    4. organizuoja ugdymo karjerai renginius gimnazijos bendruomenei;
    5. atsako už ugdymo karjerai medžiagos kaupimą ir nuolatinį jos atnaujinimą;
    6. užtikrina informacijos apie ugdymo karjerai veiklų sklaidą;
    7. nuolat dalyvauja kvalifikacijos tobulinimo kursuose, susijusiuose su ugdymu karjerai.
11. Mokytojai:
    1. įgyvendina ugdymo karjerai programą pagal dalyko ilgalaikiame plane ir/ar neformaliojo švietimo programoje suplanuotas temas;
    2. konsultuoja mokinius dėl individualaus plano pasirengimo;
    3. organizuoja edukacines ugdymo karjerai išvykas.
12. Kuratoriai:
    1. atsako už ugdymo karjerai renginių planavimą, organizavimą gimnazijoje ir informacijos apie renginius sklaidą;
    2. organizuoja edukacines išvykas į įvairias įstaigas, įmones, aukštąsias mokyklas;
    3. koordinuoja mokinio asmeninės pažangos (MAP) dienoraščio vedimą;
    4. bendradarbiauja su ugdymo karjerai darbo grupe;
    5. stebi, informuoja, konsultuoja vadovaujamos klasės mokinius ir/ar jų tėvus (globėjus, rūpintojus) ugdymo karjerai klausimais;
    6. kelia kvalifikaciją tobulindami ugdymo karjerai organizuoti reikalingas kompetencijas.
13. Tėvai (globėjai, rūpintojai) domisi savo vaikų gebėjimais ir polinkiais, tolesnio mokymosi, karjeros galimybėmis, bendradarbiauja su ugdymo karjerai darbo grupe, kuratoriais ir dalykų mokytojais.
14. Mokiniai**,** bendradarbiaudami su ugdymo karjerai darbo grupe, dalykų mokytojais, kuratoriais, tėvais (globėjais, rūpintojais), stengiasi pažinti savo polinkius ir plėtoti gabumus, numatyti galimas karjeros perspektyvas ir galimybes.
15. **UGDYMO KARJERAI PASLAUGŲ TEIKIMO TVARKA**
16. Ugdymo karjerai paslaugos teikiamos tokia tvarka:
    1. Mokytojai:
       1. I–IV klasių mokiniams teikia tikslinę informaciją apie specialybių ir profesijų turinį, ypatumus ir reikalavimus, mokymosi ir studijų galimybes, priėmimo sąlygas (gebėjimai, reikalingos savybės, reikalingas išsilavinimas, reikalingi pagrindiniai dalykai, ugdymo įstaigos, programos ir kt.);
       2. vadovauja II kl. mokinių asmeniniams projektams, sudarantiems galimybę tobulinti turimus mokinių planavimo, viešojo kalbėjimo, mokėjimo mokytis, bendradarbiavimo ir kt. įgūdžius, ugdantiems jų asmenines savybes, skatinantiems įgyti su asmenine karjera susijusių patyrimų;
       3. vadovauja IV kl. mokinių brandos darbams, sudarantiems galimybę tobulinti turimus mokinių planavimo, viešojo kalbėjimo, mokėjimo mokytis ir kt. įgūdžius, ugdantiems jų asmenines savybes, skatinantiems įgyti su asmenine karjera susijusių patyrimų.
    2. Kuratoriai:
       1. I klasių mokiniams, jų tėvams (globėjams, rūpintojams) teikia pažintinę informaciją apie specialybes, mokymo ir studijų sistemą, supažindina su ugdymo karjerai darbo grupės ir Karjeros centro teikiamomis paslaugomis, ugdymo karjerai šaltiniais ir institucijomis;
       2. II-IV klasių mokiniams, jų tėvams (globėjams, rūpintojams) teikia tikslinę informaciją apie specialybes, mokymo ir studijų sistemą, priėmimo sąlygas, darbo rinką, profesijas, supažindina su Karjeros centro teikiamomis paslaugomis, ugdymo karjerai šaltiniais ir institucijomis;
    3. Grupė:
       1. 9-12 klasių mokiniams, klasių kuratoriams, tėvams (globėjams, rūpintojams) teikia tikslinę informaciją apie specialybių ir profesijų turinį, ypatumus ir reikalavimus, mokymosi ir studijų galimybes, priėmimo sąlygas ir kitą informaciją, supažindina su informacijos paieškos svetainėmis;
       2. mokytojams teikia informaciją apie specialybes ir su jomis susijusiais klausimais ir konsultuoja dėl ugdymo karjerai temų įtraukimo į dalyko ugdymo turinį;
       3. organizuoja ir atlieka apklausas, tyrimus, testus ir pristato jų rezultatus per Mokytojų tarybos (ar kitų darbo grupių) posėdžius;
       4. organizuoja įvairias su ugdymu karjerai susijusias veiklas už gimnazijos ribų;
       5. nuolat atnaujina karjeros centre turimą informaciją;
       6. grupės nariai tobulina dalykines ir asmenines kompetencijas, dalyvauja kvalifikacijos tobulinimo renginiuose.
17. **VEIKLOS KOORDINAVIMAS**
18. Grupė rugsėjo mėnesį parengia metinį ugdymo karjerai veiklos planą, už veiklą atsiskaito birželio mėnesį – parengia ataskaitą.
19. Grupė organizuoja susirinkimus, kuriuose svarsto aktualius jai klausimus. Su susirinkimų nutarimais, jei reikia, supažindinama ir gimnazijos bendruomenė.
20. **BAIGIAMOSIOS NUOSTATOS**
21. Su Šiaulių Didždvario gimnazijos ugdymo karjerai paslaugų teikimo tvarkos aprašu pedagogai supažindinami Mokytojų tarybos posėdyje, mokiniai – klasių valandėlėse, mokinių tėvai (globėjai, rūpintojai) – klasių susirinkimuose.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**